R. Kaliňák, podpredseda vlády a minister vnútra SR: (2007-06-26):
K tomu prvému návrhu pána poslanca Berényiho, myslím, že ten zákon vznikol alebo ten pozmeňujúci návrh vznikol ako dobrý nápad posunúť veci ďalej, ale do určitej miery nemyslím, že je efektívny a hlavne nie je namieste z môjho pohľadu. Pretože takýmto návrhom upodozrievam ľudí, ktorí pracujú na integrovanom záchrannom systéme, že niekomu nechcú pomôcť. Keď im chcem dávať právne prekážky, ich zamestnaniu, to znamená, už kladiem na ľudí, ktorí by mohli pracovať na integrálnom záchrannom systéme, tri jazykové podmienky v zákone, čiže ovládanie troch jazykov. A ešte som sa nezačal pýtať, či vôbec sú dobrí lekári, alebo či sú dobrí hasiči alebo policajti. Čiže z môjho pohľadu my internou normou upravujeme, preto si myslím, že je to zbytočné, upravujeme to, aby prednostne tá kombinácia ľudí tam bola. A bezpochyby aj v okolitých štátoch, napríklad v Maďarsku so slovenčinou pri 112-ke si nepomôžem, a preto musím hľadať všetky ostatné alternatívy, ktoré tam sú. A hlavne vychádzam z toho, že ak zavolám niekomu na 112-ku, tak predovšetkým mi chce pomôcť. To je vec, že určite to chce urobiť bez ohľadu na to, aká komunikačná problematika tam je. Druhá vec, ktorá je podstatná, je, že nereaguje na prax, absolútne. Neviem o jedinom prípade, kedy by to bol problém. Aj hlavne preto, že na všetkých zmiešaných územiach na každej policajnej stanici, bez ohľadu na to, či hovoríte s policajtom, ktorý má slovenskú alebo maďarskú národnosť, tak bude vedieť presne, o čom hovoríte. Pozrite sa, zoberiem typický príklad policajtov, ak chodíte po tých policajných staniciach, viete, že aj Slováci, ktorí pôsobia na policajnej stanici, rozumejú po maďarsky. To isté platí o zdravotníkoch, o všetkých, ktorí sa bežne stretávajú so stránkami vo všetkých tých najkrízovejších situáciách. A posledná vec, že nie je zvykom, aby sme takúto podmienku zamestnávania ľudí dávali do zákona, a aj preto si myslím, že by to v zákone upravené byť nemalo, nie je na to priestor, a preto sa toho ani nezastávam, toho návrhu, hoci si myslím, že v praxi uplatňujeme stav, aby každý, kto má problém, tiesňové volania v akejkoľvek podobe mal šancu, samozrejme, sa dohovoriť. Pretože tým potom neriešite napríklad úplne turistov z Maďarska v Tatrách, čo je iný kraj, kde by bolo možné uplatňovať tento prípad a tak ďalej. Čiže dochádza tam k určitej forme diskriminácie aj tých ďalších, ostatných, ktorí by sa do krízovej situácie mohli dostať, a preto to považujem za politický návrh a nie za návrh, ktorý by smeroval k nejakému účelnému riešeniu. Čiže zopakujem svoje výhrady, ktoré mám, a to je predovšetkým, že chceme pomôcť všetkým občanom, ktorí sú v kríze, a nielen občanom, ale aj všetkým turistom, všetkým návštevníkom bez rozdielu ich národnosti, štátnej príslušnosti a všetkého, čo s tým súvisí. To znamená, každý z nich má adekvátne školenie, aby dokázal ovládať základné názvy vo viacerých jazykoch. Po druhé, keby bola skúsenosť, že došlo k zlyhaniu integrovaného záchranného systému pre jazykovú bariéru na Slovensku, bral by som, že bol dôvod vychádzajúci z praxe na takúto zmenu. Nie je. Ani sa nestalo, že by polícia zlyhala, v žiadnom prípade, neviem o zlyhaní zdravotných zložiek a už vôbec neviem o zlyhaní zložiek hasičských. V poslednom období tým, že som bol dlhšie obdobie na východnej hranici a, samozrejme, južná časť je svojím spôsobom zmiešané územie, určite policajti, keď sa s nimi rozprávate, majú podstatne väčšiu znalosť maďarčiny ako slovenčiny, už len z prejavu, preto vlastne sme museli aj zmeniť kritériá pri prijímaní, aby sme trošku obmedzili napríklad diktát v rámci prijímania, pretože by málokto z tohto regiónu prešiel. Čiže v žiadnom prípade nie je možné obviniť z toho, že by sme boli proti, skôr naopak. Ale myslím si, že prax ukázala, že ani jedna z bezpečnostných zložiek nezvykne zlyhať v tomto prípade, pretože práve na tých územiach je schopná komunikovať. Ale dávať to ako podmienku do zákona považujem za neopodstatnené. V druhej časti hovoril pán poslanec Janiš, ja som mu to už veľakrát vysvetľoval, to, aký účel to má, stále sa nevysporiadal so základnými vecami, ako je to, že čo ostane s voľnými priestormi, ktoré ostanú po krajských úradoch. To sú predsa ušetrené veci, že sa zrušením akéhokoľvek úradu jeho kompetencie niekde objaviť musia, a preto sa objavujú na úrade, ktorý existuje. Vtedy by mal pravdu pán poslanec Janiš, keby namiesto krajského úradu sme vytvárali nový úrad a naňho preniesli všetky kompetencie. Vtedy by ste pravdu mali, pán poslanec. Ale vzhľadom na to, že kompetencie prechádzajú na existujúci úrad. A to nie je pravda, už dneska je to 221 ľudí a do konca roku naplníme presné počty, ktoré majú byť, a 2 300 ľudí bude z nášho ministerstva mimo nášho stavu. Čiže tu už len možno máme opačný pohľad na veci, my menej hovoríme a viacej robíme, čiže až výsledky je vidieť. Vy ste viacej hovorili a výsledky vidieť nebolo. Čiže my by sme to obrátili a potom, keď budeme sumarizovať výsledky, tak potom, samozrejme, bude priestor aj na vaše červenanie. Ďakujem pekne.